जदूं दियां जोगमाया चैटर्जी होर कलकत्ते थवां आइयै इस महल्ले च रौह्‌न लगियां हियां, उत्थुं दे लोकें गी बझोन लगा हा जे उंदी जिंदगी च “कल्चर” दी बड़ी घाट ऐ। संगीतै मूजब उंदे गोल कमरें च इक-इक हारमोनियम पेदा हा। अजें रेडियो आम नेहे फ्रिजेटर दा इच्छम नेहा, टेपरकार्डर नेहे बने दे, ते समाजक प्रतिष्ठा छड़े कार, कोठी ते नौकरें चाकरें कन्नै गै समझी जंदी ही। पर जदूं जोगमाया चैटर्जी हुंदे घर संञा-भ्यागा हारमोनियम दे सुर गूंजन लगे तां “सर्वे-ऑफ इण्डिया” दे बड्डे अफसर दी लाड़ी मिसेज गोस्वामी नै मैह्‌कमा जंगलात दे बड्डे अफसर दी त्रीमत मिसेज फ़ारुकी गी आखेआ, “भैन जी, अस लोक ते भलेयां पिच्छड़ी गेआं। इनें बंगालियें गी दिक्खो, हर गल्ला अग्गैं-अग्गैं। में ते इब्बी सुनेआं जे इंदे लोकें च कुड़ी जदूं तगर गान-बजान नेईं सिक्खी लै ओदा ब्याह् नेईं होंदा।” मिलटरी अकैडमी दे बड्डे अफसरै दी लाड़ी गी मिसेज जसवंत सिंह गलाया “साढ़े मुसलमानें च गान-बजान “ऐब” समझेआ जंदा ऐ। पर अजकणा जमाना होर ऐ। में ते इनेंगी गलाई छोड़ेआ ऐ जे में अपनी हमीदा गी हारमोनियम जरुर सखलांग, मिसेज फ़ारुकी ने परता दित्ता।